וינסנט קומפני

וינסנט (נהגה "ונסן") ז'אן מפוי קומפני (בצרפתית: Vincent Jean Mpoy Kompany; נולד ב-10 באפריל 1986) הוא כדורגלן עבר בלגי ממוצא קונגולזי, ששיחק בעמדת הבלם, ומשמש כיום כמאמנה של באיירן מינכן מהבונדסליגה. כשחקן, בלט קומפני במדי מנצ'סטר סיטי, בה גם שימש כקפטן, ובנבחרת בלגיה. נחשב לאחד מהקפטנים המובילים בהיסטוריה של הפרמייר ליג, ומגדולי הבלמים ששיחקו בפרמייר ליג. קומפני החל את הקריירה המקצוענית שלו במדי המועדון הבלגי אנדרלכט, בו זכה במספר תארים קבוצתיים ואישיים כולל נעל הזהב הבלגית ונעל האבוני הבלגית. במחצית השנייה של עונת 2005–2006, קומפני סבל מפציעה בכתף והחליט לעשות בה ניתוח, אף על פי שמשמע הדבר היה שיחמיץ את החודשיים האחרונים של העונה. העובדה שהוא ביצע את הניתוח והעביר את תקופת ההחלמה שלו בעיר ליון שבצרפת, העלתה שמועות רבות על כך שהוא חושק לשחק בקבוצה העירונית אולימפיק ליון בעונה שלאחר מכן. ב-9 ביוני 2006 דווח רשמית על ידי מועדונו שההמבורג הגרמנית רכשה את שירותיו של קומפני תמורת עשרה מיליון אירו, כמחליפו של דניאל ואן בויטן שעבר לבאיירן מינכן. הוא שיחק בששת המשחקים הראשונים של העונה עבור המבורג בבונדסליגה, עד שפציעה בגיד אכילס השביתה אותו עד לסוף העונה כבר מחודש נובמבר. על אף הפציעה, קומפני זומן לסגל נבחרת בלגיה הצעירה לקראת אליפות אירופה בכדורגל עד גיל 21 - 2007. ב-22 באוגוסט 2008 אישרה מנצ'סטר סיטי האנגלית שהחתימה את קומפני על חוזה לארבע שנים תמורת סכום המוערך בכשישה מיליון פאונד. יומיים לאחר שחתם במנצ'סטר סיטי, קומפני שיחק את משחק הבכורה שלו במועדון נגד ווסטהאם יונייטד, ואף זכה בתואר השחקן המצטיין במשחק. ב-28 בספטמבר 2008, הוא כבש את שערו הראשון עבור הסיטי, בהפסד החוץ 1–2 לוויגאן אתלטיק. ב-19 באוקטובר 2009, הוא חתם על חוזה חדש במנצ'סטר סיטי, שאמור להשאירו במועדון עד שנת 2014. ב-2014 הוא האריך את חוזהו במועדון עד שנת 2019. ב-11 במאי 2014 קומפני כבש בניצחון 0–2 על וסטהאם במחזור הסיום של הפרמייר ליג ובזכות הניצחון קומפני זכה באליפות הפרמייר ליג השנייה שלו עם מנצ'סטר סיטי. בעונות הבאות קומפני הרבה להיפצע ובשל כך, שיחק מספר מועט של משחקים. בעונת 2017/2018 זכה קומפני עם מנצ'סטר סיטי בגביע הליגה ובאליפות הפרמייר ליג השלישית שלו עם המועדון. בעונת 2018/2019 הודיע קומפני על עזיבתו לאחר הזכייה בגביע האנגלי, זאת לאחר 11 שנים במועדון. בעונה זו, זכה עם מנצ'סטר סיטי בגביע הליגה, בגביע האנגלי, ובאליפות הפרמייר ליג הרביעית והאחרונה שלו במדי מנצ'סטר סיטי. קומפני כבש באותה עונה שער ליגה אחד, בניצחון 0–1 על לסטר, מחזור לפני סיום העונה בליגה. לאחר עזיבתו את מנצ'סטר סיטי, שב קומפני לקבוצת נעוריו אנדרלכט בתפקיד של מאמן-שחקן. ב-22 באוגוסט 2019, לאחר שני הפסדים בשני מחזורי הפתיחה, בחר קומפני לוותר על תפקיד המאמן הקבוצה והמשיך כשחקן בלבד. קומפני ערך את הופעת הבכורה שלו עבור נבחרת בלגיה בפברואר 2004, במשחק נגד נבחרת צרפת, והיה לאחד הכדורגלנים הצעירים ביותר בהיסטוריה שמשחקים עבור הנבחרת הבלגית. לקראת אולימפיאדת 2008, התאחדות הכדורגל הבלגית זימנה את וינסנט לסגל הנבחרת למשחקים האולימפיים, אך מועדונו הגרמני המבורג, סירב לשחררו למשחקים בטענה שזוהי לא תחרות רשמית של פיפ"א. אחרי שההתאחדות הבלגית ערערה על החלטתה של המבורג, המועדון התיר לבסוף לקומפני לנסוע לטורניר, אולם תחת הדרישה שישוב לגרמניה בתום המחזור השני של שלב הבתים באולימפיאדה. באולימפיאדת בייג'ינג, משחקה הראשון של בלגיה היה נגד ברזיל, בו הורחק קומפני ובלגיה הפסידה 0–1. כתוצאה מהכרטיס האדום, הטורניר הסתיים בשביל וינסנט, מכיוון שהמבורג הסכימה לשחררו לתקופת שני המשחקים הראשונים בלבד. בשל השתלשלות האירועים, קומפני ביקש ממועדונו שיוותר לו ויתן לו לשחק במשחק האחרון בשלב הבתים בשל חשיבות המשחק, אולם לאחר דיונים בין ההתאחדות הבלגית למועדון הוחלט לבסוף להשיב את קומפני למועדונו הגרמני. עקב העקשנות של מועדונו ואי מימוש בקשותיו, קומפני הסתכסך עם ראשי המועדון ויותר מאוחר פרסם שהמקרה תרם רבות להעברתו למנצ'סטר סיטי. בנובמבר 2009, קומפני הסתכסך גם עם מאמן הנבחרת דיק אדבוקט, אחרי שסבתו של קומפני נפטרה מספר ימים לפני משחק הידידות של הנבחרת מול קטר, והוא קיבל רשות לנסוע להלווייתה בתנאי שיחזור למלון הנבחרת בערב. קומפני שב למלון רק בשעות הלילה. אדבוקט זעם על האיחור וניפה אותו מסגל הנבחרת בשל התקרית. קומפני שימש כקפטן נבחרת בלגיה במונדיאל 2014, המונדיאל הראשון שלהם מזה 12 שנים. במונדיאל 2018 קומפני שיחק חמישה משחקים במסע של בלגיה עד חצי גמר המונדיאל שם הפסידו לנבחרת צרפת. ב-17 באוגוסט 2020 פרש קומפני ממשחק פעיל ומונה למאמנה של אנדרלכט. הוא עזב את הקבוצה אחרי שתי עונות, בסיום עונת 2021/2022. לקראת עונת 2022/2023 מונה למאמנה של ברנלי מהצ'מפיונשיפ ב-14 ביוני 2022. קומפני העלה את ברנלי לפרמייר ליג בעונת הבכורה שלו כמאמנה, לאחר עונה נהדרת אותה סיימה הקבוצה עם מאזן של 101 נקודות וזכייה האליפות הליגה. בתום העונה האריך את חוזהו כמאמן ברנלי ב-5 עונות נוספות. בתום עונת 2023/2024 סיים קומפני את תפקידו בברנלי וב-29 במאי 2024 מונה למאמנה של באיירן מינכן וחתם על חוזה ל-3 שנים. ב-2 באפריל 2013 נודע כי קומפני רכש את קבוצת הכדורגל הבלגית בלייד (FC Bleid). המועדון מדורג בליגה השלישית בבלגיה. אנדלרכט ליגת העל הבלגית (2): 2003/04, 2005/06 הסופרקאפ הבלגי (1): 2006 המבורג גביע האינטרטוטו (1): 2007 מנצ'סטר סיטי אליפות אנגליה (4): 2011/12, 2013/14, 2017/18, 2018/19 גביע הליגה האנגלית (4): 2013/2014, 2015/2016, 2017/2018, 2018/2019 מגן הקהילה (2): 2012, 2018 הגביע האנגלי (2): 2010/2011, 2018/2019 נבחרת בלגיה המשחקים האולימפיים (1): 2008 (מקום רביעי) תארים אישיים נעל הזהב הבלגית (1): 2004 הכדורגלן הבלגי הצעיר של השנה (2): 2004, 2005 נעל האבוני הבלגית (2): 2004, 2005 כדורגלן השנה בבלגיה: 2005 ברנלי הצ'מפיונשיפ: 2022/23 מדיה וקבצים בנושא וינסנט קומפני בוויקישיתוף וינסנט קומפני, ברשת החברתית פייסבוק וינסנט קומפני, ברשת החברתית אקס (טוויטר) וינסנט קומפני, ברשת החברתית אינסטגרם וינסנט קומפני, באתר Transfermarkt וינסנט קומפני, באתר Soccerway וינסנט קומפני, באתר BDFutbol וינסנט קומפני, באתר WorldFootball.net וינסנט קומפני, באתר National Football Teams וינסנט קומפני, באתר FootballDatabase.eu פרופיל המאמן, באתר Transfermarkt רשמי: וינסנט קומפאני מונה למאמן באיירן מינכן, באתר ערוץ הספורט, 29 במאי 2024.